Гукъыдэж иIэу лэжьыгъэм бгъэдыхьэ
  Егъэджэныгъэ Iуэхум щаIэ ехъулIэныгъэхэм папщIэ 202I гъэм егъэджакIуэ нэхъыфIу къалъыта, ахъшэ саугъэт зыхуагъэфэща цIыхуи 8-м ящыщщ Сокъур Иннэ. Ар Налшык къалэм дэт гимназие №I4-м инджылызыбзэмкIэ и егъэджакIуэщ.
 Приречнэ къуажэ цIыкIум (Дзэлыкъуэ районым хохьэ) къыдэкIа хъыджэбзыр зэрыцIыкIурэ и щIэныгъэм егугъуащ. И анэшхуэр егъэджакIуэу зэрыщытара, абы и дерсхэм хигъэгъуазэу хъыджэбз цIыкIур къызэрыхъуара, хэт ищIэрэ, Иннэ къэкIуэнум IэщIагъэ хуэхъуным и гур пасэу къыхуэушат. Ауэ езым зэрызиумысыжщи, егъэджакIуэ хъуныр и хъуэпсапIэ нэхъыщхьэу щытакъым.
 - Егъэджэныгъэ лэжьыгъэм япэ къэсыр пэмылъэщыну, ар къохъулIэн щхьэкIэ къару ин гуэррэ шыIэрэ пхэлъын хуейуэ къэслъытэрт, икIи сыщыуатэкъым - лэжьэн щIэздзэри, ар хьэкъыу спхыкIащ, - жеIэ Иннэ. - Сыщеджа ди къуажэ курыт школыр мыинми (еджакIуэ 300 хуэдизщ щIэхуэр), егъэджакIуэ нэхъыфI дыдэхэр диIащ. Пэжыр жысIэнщи, университетым сыщыщIэтIысхьам, егъэджакIуэ куэдым ягъэщIагъуэрт къуажэ пхыдзам щызгъуэта щIэныгъэр. Ар зи фIыщIэр, шэч хэмылъу, ди школ егъэджакIуэхэм я зэфIэкIыр къызэрыдбгъэдалъхьарщ.
Балигъ гъащIэм
 Къэбэрдей-Балъкъэр къэрал университетым зэрыщIэтIысхьэу, Сокъурыр студент гъащIэм жыджэру хэбэкъуащ. И зэфIэкIым гъуни нэзи зэримыIэм и щыхьэтт етIуанэ курсым щегъэжьауэ театр гупжьей зэхишэу, езыр абы щыактёру икIи щырежиссёру и къэухьым зригъэужь зэпыту къызэрекIуэкIар. Ещанэ курсым Иннэ ФилологиемкIэ институтым и студент советым и унафэщI ящIащ. Iуэхугъуэ зэмылIэужьыгъуэ зэрызрипщытхэр сэбэп хуэмыхъумэ, я зэран къемыкIыу Иннэ еджапIэ нэхъыщхьэр диплом плъыжькIэ къиухащ.
 ЯпэщIыкIэ зэдзэкIакIуэу лэжьэну е журналист хъуну гукъыдэжышхуэ иIащ Иннэ. Ауэ инджылызыбзэр апхуэдэ дыдэу зыубгъуауэ республикэм къызэрыщамыгъэсэбэпым къигъэувыIэжащ.
 Иджы Иннэ и лэжьыгъэм губзыгъэу къыщегъэсэбэп ныбжьыщIэхэр дихьэхыу зэрыригъэджэну Iэмалхэр. «Театрым ди гъащIэрщ къигъэлъагъуэр. Абы цIыхур егъасэ гущIэгъу хэлъу, гудзакъэ иIэу. Ауэ а псор джэгу щытыкIэм иту. Абы къыхэкIыу сэ егъэджэныгъэ лэжьыгъэм абы и Iэмалхэр хызопщэ, ныбжьыщIэхэм ар щIэщыгъуэ ящохъу, нэхъыбэ къызэращIэным хуегъэпабгъэ. Ди классыр театр утыку хуэдэщи, абдеж зыщыдогъасэ ди гупсысэхэр, гурыщIэхэр дымыукIытэу къыщытIуэтэфу. Сабий къэс бгъэдыхьэкIэ щхьэхуэ къыхуэгъуэтыпхъэщ, егъэджакIуэм ар гъащIэм лъэ быдэкIэ хигъэувэну хуеймэ. Гимназием лэжьэн щыщIэздза нэужьщ сэ си IэщIагъэм и куууагъыр нэсу къыщызгурыIуар икIи егъэджэныгъэм нэгъуэщI еплъыкIэ хузиIэ хъуащ. Нобэ сригушхуэу схужыIэнущ егъэджакIуэ сызэрыхъуам сызэрырипагэр», - жеIэ Сокъурым.
 ЦIыхум зэрызиужьым и нэщэнэщ зэхьэзэхуэхэм и зэфIэкI зэрыщеплъыжыр. Иннэ и щIэныгъэр мызэ-мытIэу зэпеуэ зэмылIэужьыгъуэхэм утыку къыщрихьащ. Псалъэм папщIэ, курыт еджапIэм лэжьэн зэрыщыщIидзэрэ илъэс ныкъуэ фIэкIа мыхъуауэ, егъэджакIуэ ныбжьыщIэхэм папщIэ къызэрагъэпэщ «Открытие» зэпеуэм и ещанэ увыпIэр абы къихьауэ щытащ. «XXI лIэщIыгъуэм и пашэ» урысейпсо зэпеуэм Иннэ и зэфIэкI щыщеплъыжым, щIыналъэ Iыхьэм хэта цIыху II-м щыщу Москва кIуэну къэзыхьэхуар арат. 2020 гъэм Налшык къалэм щекIуэкIа «Илъэсым и егъэджакIуэ» зэпеуэми абы текIуэныгъэ къыщихьащ.
 Езым и ехъулIэныгъэхэр къэгъэнауэ, Иннэ нэхъ фIэфIщ и гъэсэнхэм я зэфIэкIым тепсэлъыхьыну. «Нэхъыбэу къыхэзгъэщыну сызыхуейр си еджакIуэхэм ехъулIэныгъэ куэд зэрызыIэрагъэхьэрщ. ИкъукIэ срогушхуэ ахэр зэпымыууэ олимпиадэхэм къызэрыщыхэжаныкIым. Псалъэм папщIэ, Бэрбэч Даянэ тIэунейрэ текIуэныгъэ къыщихьащ школакIуэхэм инджылызыбзэмкIэ я урысейпсо олимпиадэм и щIыналъэ Iыхьэм. КъищынэмыщIауэ, си гур хэзыгъэхъуа Iуэхущ Азаматов Аланрэ Шунгаровэ Данэрэ иджыблагъэ «Большая перемена» урысейпсо зэхьэзэхуэм и кIэух Iыхьэм зэрыхэхуар. Си еджакIуэхэм лъэныкъуэ куэдкIэ заужьын папщIэ, дерсхэр къызэрыгуэкIыу мыхъун щхьэкIэ, инджылызыбзэр джыным нэхъ дезгъэхын мурадкIэ унэ лэжьыгъэу язот яфIэгъэщIэгъуэн Iуэхухэм теухуауэ социальнэ видеороликхэр трахыну. Абыхэм елэжьыху ныбжьыщIэхэм бзэ и лъэныкъуэкIи нэхъыбэ зрагъащIэ, я къэухьми зеужь. Апхуэдэуи фильм кIэщIхэмрэ мультфильмхэмрэ хэт лIыхъужьхэм я макъкIэ инджылызыбзэр зыдогъащIэ», - къыхегъэщ егъэджакIуэм.
 Иннэ жыджэру егъэлажьэ «Палитра добра» волонтёр гупри. Гимназием епхауэ ар 20I7-20I8 гъэ еджэгъуэм къызэрагъэпэщауэ щытащ, илъэс дэкIа къудейуэ арат а гупыр «Добро не уходит на каникулы» урысейпсо зэпеуэм хэту, и зы Iыхьэм текIуэныгъэ къыщихьам. Абы и фIыгъэкIэ Урысейм нэхъыфIу къыщалъытэ волонтёр гуп 500-м ар хэхуащ. «Ди гупыр жыджэру хэтщ республикэм щекIуэкI Iуэхугъуэ зэмылIэужьыгъуэхэм, цIыхум и псэуныгъэм епха видеоролик щхьэпэхэр зэхагъэувэ, концертхэр къызэрагъэпэщ, къалэм псапэ зыпылъ Iуэхухэр щалэжь.

 
БАГЪЭТЫР Луизэ.
